Adatkezelési tájékoztató

Név: HUN-REN Földfizikai és Űrtudományi Kutatóintézet (HUN-REN FI)

Székhely: 9400 Sopron, Csatkai E. u. 6-8

Nyilvántartási szám: PIR: 846079, AHTI: 391595

Törvényes képviselő: Dr.Kovács István János

Adatkezelő személye: Prácser Ernő

Elérhetősége: +36 (99) 508-350

Az uniós jog megsértését bejelentő személyek védelméről szóló 2019/1937. számú európai parlamenti és tanácsi irányelvben (a továbbiakban: Irányelv), valamint a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvényben (továbbiakban: Panasztörvény) foglaltaknak való megfelelés érdekében az
HUN-REN FI **belső visszaélés-bejelentési rendszert működtet, illetve ehhez kapcsolódóan személyes adatokat kezel.**

# ADATKEZELÉSI CÉL

A belső visszaélés-bejelentési rendszerben jogellenes vagy jogellenesnek feltételezett cselekményre vagy mulasztásra, illetve egyéb visszaélésre vonatkozó információt lehet bejelenteni. Az adatkezelés célja az Európai Unió jogi normái megsértésének felderítése, a visszaélések megakadályozása és megszüntetése, a felelősségre vonás kezdeményezése, s egyben megelőző és a visszaéléseket orvosló intézkedések meghozatalára irányuló javaslatok megfogalmazása.

# AZ ADATKEZELÉS SZERVEZETI KERETEI, ADATTOVÁBBÍTÁSOK

A HUN-REN FI elkülönült visszaélés-bejelentési rendszert működtet. A munkatársak ezen feladatukat más feladataiktól elkülönülten, független módon, titoktartási kötelezettség vállalásával látják el.

A belső visszaélés-bejelentési rendszer adataihoz kizárólag olyan személyek férnek hozzá, akiknek hozzáférése a bejelentés kivizsgálásával összefüggésben szükséges. Minden ettől eltérő adattovábbításhoz a bejelentő kifejezett hozzájárulása szükséges. A bejelentést kivizsgáló személyek a vizsgálat lezárásáig vagy a vizsgálat eredményeképpen történő formális felelősségre vonás kezdeményezéséig a bejelentés tartalmára és a bejelentésben érintett személyre vonatkozó információkat – a bejelentésben érintett személy tájékoztatásán túl – a foglalkoztató más szervezeti egységével vagy munkatársával a vizsgálat lefolytatásához feltétlenül szükséges mértékben oszthatják meg.

A **bejelentő személyes adatai** – a rosszhiszemű bejelentés kivételével – csak a bejelentés alapján kezdeményezett eljárás lefolytatására hatáskörrel rendelkező szerv részére adhatók át, ha e szerv annak kezelésére törvény alapján jogosult, vagy az adatai továbbításához a bejelentő hozzájárult. A bejelentő személyes adatai hozzájárulása nélkül nem hozhatók nyilvánosságra.

A belső visszaélés-bejelentési rendszer keretei között kezelt adatok **harmadik országba vagy nemzetközi szervezet részére történő továbbítására** kizárólag a továbbítás címzettje által tett, a bejelentésre vonatkozó, e törvényben foglalt szabályok betartására irányuló jogi kötelezettségvállalás esetén és a személyes adatok védelmére vonatkozó előírások figyelembevételével kerülhet sor.

# SZEMÉLYES ADATOK

A belső visszaélés-bejelentési rendszer keretei között a bejelentőnek, annak a személynek, akinek a magatartása vagy mulasztása a bejelentésre okot adott, és annak a személynek, aki a bejelentésben foglaltakról érdemi információval rendelkezhet, a bejelentés kivizsgálásához elengedhetetlenül szükséges személyes adatai kizárólag a bejelentés kivizsgálása és a bejelentés tárgyát képező magatartás orvoslása vagy megszüntetése céljából kezelhetők. A HUN-REN FI a személyes adatokat az eljárás valamennyi szakaszában bizalmasan kezeli.

Kezelhetők továbbá a rosszhiszemű bejelentés kivizsgálásával, illetve a szükséges lépések megtételével összefüggő személyes adatok is. Ha nyilvánvalóvá vált, hogy a bejelentő rosszhiszeműen, valótlan adatot vagy információt közölt és ezzel bűncselekmény vagy szabálysértés elkövetésére utaló körülmény merül fel, személyes adatait az eljárás lefolytatására jogosult szerv vagy személy részére át kell adni. Ha alappal valószínűsíthető, hogy másnak jogellenes(en) kárt vagy egyéb jogsérelmet okozott, személyes adatait az eljárás kezdeményezésére, illetve lefolytatására jogosult szervnek vagy személynek kérelmére át kell adni.

# IDŐTARTAM

A HUN-REN FI a bejelentésben foglaltakat a körülmények által lehetővé tett legrövidebb időn belül, de legfeljebb a bejelentés beérkezésétől számított 30 napon belül kivizsgálja. Ezt a határidőt különösen indokolt esetben, a bejelentő egyidejű tájékoztatása mellett lehet meghosszabbítani. A bejelentés kivizsgálásának és a bejelentő kivizsgálással összefüggő tájékoztatásának határideje a meghosszabbítás esetén sem haladhatja meg a 3 hónapot. Ezt követően a személyes adatok a jogi igények érvényesítése és védelme céljából a polgári jogi elévülési idő tartamáig (öt év) kezelhetők..

# AZ ADATKEZELÉS JOGALAPJA

Az adatkezelés jogalapja a GDPR 6. cikk (1)(c) pontja szerinti jogi kötelezettség teljesítése. A jogi kötelezettség alapja a 2019/1937. számú Irányelv, illetve a 2023. évi XXV. tv. II. fejezet V. pontja.

Bizonyos adattovábbítások esetében a GDPR 6. cikk (1)(a) bekezdése szerinti hozzájárulás (lásd egyéb címzettek számára történő adattovábbítás).

A vizsgálati szakasz lezárását követően az adatkezelés jogalapja a GDPR 6. cikk (1)(f) bekezdése szerinti jogos érdek. A vizsgálati szakasz maximum 3 hónapos tartamának lezárultát követően az adatkezelő az adatokat az 5 éves polgári jogi elévülési időn belül elzártan tovább kezeli, és kizárólag egy esetleges panasz (pl. NAIH), hatósági eljárás vagy bírósági jogorvoslat esetén használhatja fel azokat a bizonyítási eljárás lehetővé tétele, a tényállás pontos feltárása, a jogszerű döntés meghozatala – mint adatkezelői jogos érdek – céljából. Az érintett jogos érdeke egy esetlegesen meginduló eljárásban azonos.

# ÉRINTETTI JOGOK

Az érintett jogosult az adatkezeléssel összefüggésben tájékoztatást kérni, a kezelt személyes adataihoz hozzáférni, bizonyos esetekben az adathordozhatósági jogával élni, személyes adatai másolatának rendelkezésre bocsátását és az adatkezelés korlátozását kérni, tiltakozhat a személyes adatai kezelése ellen, illetve kérheti személyes adatainak helyesbítését vagy bizonyos esetben törlését.

Ha a bejelentés természetes személyre vonatkozik, az e természetes személyt megillető, a személyes adatok védelmére vonatkozó előírások szerinti, **a tájékoztatáshoz és hozzáféréshez való joga gyakorlása során a bejelentő személyes adatai nem tehetők megismerhetővé a tájékoztatást kérő személy számára.**

Sopron, 2024. január

 Dr. Kovács István János

 megbízott igazgató